CELEX: 32019D1973
Language: sk
Date: 2019-11-27 00:00:00
Title: Vykonávacie rozhodnutie Komisie (EÚ) 2019/1973 z 27. novembra 2019, ktorým sa neschvaľuje zeolit strieborno-meďnatý ako existujúca účinná látka na použitie v biocídnych výrobkoch typov 2 a 7 (Text s významom pre EHP)

28.11.2019   
               
               
                  SK
               
               
                  Úradný vestník Európskej únie
               
               
                  L 307/58
               
            
         VYKONÁVACIE ROZHODNUTIE KOMISIE (EÚ) 2019/1973
         z 27. novembra 2019,
         ktorým sa neschvaľuje zeolit strieborno-meďnatý ako existujúca účinná látka na použitie v biocídnych výrobkoch typov 2 a 7
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 89 ods. 1 tretí pododsek,
         keďže:
         
                     (1)
                  
                  
                     Delegovaným nariadením Komisie (EÚ) č. 1062/2014 (2) sa stanovuje zoznam existujúcich účinných látok, ktoré sa majú hodnotiť z hľadiska ich prípadného schválenia na použitie v biocídnych výrobkoch. Tento zoznam obsahuje zeolit strieborno-meďnatý (EC číslo: neuv., CAS číslo: 130328-19-7).
                  
               
                     (2)
                  
                  
                     Zeolit strieborno-meďnatý bol hodnotený z hľadiska použitia vo výrobkoch typu 2, dezinfekčné prostriedky a algicídy, ktoré nie sú určené na priamu aplikáciu na ľudí alebo zvieratá, a vo výrobkoch typu 7, prostriedky na konzerváciu povlakov, opísaných v prílohe V k nariadeniu (EÚ) č. 528/2012.
                  
               
                     (3)
                  
                  
                     Švédsko bolo určené ako spravodajský členský štát a jeho hodnotiaci príslušný orgán predložil 12. júna 2017 Európskej chemickej agentúre hodnotiace správy spolu so svojimi závermi.
                  
               
                     (4)
                  
                  
                     V súlade s článkom 7 ods. 2 delegovaného nariadenia (EÚ) č. 1062/2014 prijal Výbor pre biocídne výrobky 17. októbra 2018 stanoviská Európskej chemickej agentúry (3), v ktorých zohľadnil závery hodnotiaceho príslušného orgánu.
                  
               
                     (5)
                  
                  
                     Z týchto stanovísk vyplýva, že v prípade biocídnych výrobkov typov 2 a 7 obsahujúcich zeolit strieborno-meďnatý nemožno očakávať, že spĺňajú kritériá stanovené v článku 19 ods. 1 písm. b) nariadenia (EÚ) č. 528/2012, keďže sa nepreukázala dostatočná účinnosť.
                  
               
                     (6)
                  
                  
                     Vzhľadom na stanoviská Európskej chemickej agentúry nie je vhodné schváliť zeolit strieborno-meďnatý na použitie v biocídnych výrobkoch typov 2 a 7, pretože nie sú splnené podmienky stanovené v článku 4 ods. 1 nariadenia (EÚ) č. 528/2012.
                  
               
                     (7)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Zeolit strieborno-meďnatý (EC číslo: neuv., CAS číslo: 130328-19-7) sa neschvaľuje ako účinná látka na použitie v biocídnych výrobkoch typov 2 a 7.
         
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            V Bruseli 27. novembra 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 167, 27.6.2012, s. 1.
         
            (2)  Delegované nariadenie Komisie (EÚ) č. 1062/2014 zo 4. augusta 2014 o pracovnom programe na systematické skúmanie všetkých existujúcich účinných látok nachádzajúcich sa v biocídnych výrobkoch uvedených v nariadení Európskeho parlamentu a Rady (EÚ) č. 528/2012 (Ú. v. EÚ L 294, 10.10.2014, s. 1).
         
            (3)  Stanovisko Výboru pre biocídne výrobky k žiadosti o schválenie účinnej látky zeolit strieborno-meďnatý, výrobok typu: 2, ECHA/BPC/210/2018, prijaté 17. októbra 2018, Stanovisko Výboru pre biocídne výrobky k žiadosti o schválenie účinnej látky zeolit strieborno-meďnatý, výrobok typu: 7, ECHA/BPC/213/2018, prijaté 17. októbra 2018.